IQAir เจ้าของแอปพลิเคชัน AirVisual
หากพูดถึงแอปพลิเคชันที่มียอดดาวน์โหลดมากที่สุดในเวลานี้  หลายคนอาจไม่เชื่อว่ามันคือแอปพลิเคชันเช็กมลพิษทางอากาศอย่าง AirVisual  ซึ่งตอนนี้ก็ติดอันดับหนึ่งทั้ง App Store และ Google Play ของประเทศไทย
24 ม.ค. 2563

IQAir เจ้าของแอปพลิเคชัน AirVisual /โดย ลงทุนแมน
หากพูดถึงแอปพลิเคชันที่มียอดดาวน์โหลดมากที่สุดในเวลานี้ 
หลายคนอาจไม่เชื่อว่ามันคือแอปพลิเคชันเช็กมลพิษทางอากาศอย่าง AirVisual 
ซึ่งตอนนี้ก็ติดอันดับหนึ่งทั้ง App Store และ Google Play ของประเทศไทย
แล้วแอปพลิเคชันนี้ มีที่มาที่ไปอย่างไร 
เป็นของคนไทยหรือต่างชาติ? 
ลงทุนแมนจะเล่าให้ฟัง..
╔═══════════╗
ไม่พลาดวิดีโอสาระน่ารู้จาก ลงทุนแมน 
กดติดตามที่ 
╚═══════════╝
หลายคนอาจจะคิดว่าแอปพลิเคชันนี้เป็นเพียงแอปพลิเคชันรายงานอากาศทั่วไป 
แต่ความจริงแล้ว AirVisual นั้น เป็นส่วนหนึ่งของบริษัทผู้ผลิตเครื่องกรองอากาศชื่อดังของโลก
จากประเทศสวิตเซอร์แลนด์ ชื่อว่า IQAir
และก็แน่นอนว่า ธุรกิจหลักๆ ของบริษัทนี้ก็คือ ขายเครื่องกรองอากาศนั่นเอง 
ซึ่งได้รับการยอมรับในระดับสากล 
และถูกนำไปติด ตามสำนักงาน โรงเรียน โรงพยาบาลต่างๆ
ในขณะที่เครื่องกรองอากาศที่ใช้ตามบ้านทั่วไป ก็มีจำหน่ายเช่นกัน
แต่ก็ยังมีราคาที่ค่อนข้างสูงกว่าผู้ผลิตรายอื่นๆ
ถึงแม้ว่าจะมีประสบการณ์ และมีชื่อเสียงในแวดวงนี้มานานกว่า 50 ปี 
แต่เรื่องที่ทำให้ IQAir นั้นประสบความสำเร็จและเป็นที่รู้จักมากขึ้น คงเป็นเรื่องของโรค SARS ที่ระบาดในฮ่องกงอย่างหนัก ในช่วงปี 2003
ซึ่งเวลานั้น เครื่องกรองอากาศทั่วไป ยังไม่สามารถกรองอนุภาคที่มีขนาด 0.3 ไมครอนหรือใหญ่กว่า ได้เกิน 99.97% ตามมาตรฐานกำหนด
มีเพียง IQAir ที่ผ่านการทดสอบ และถูกนำมาพัฒนาเป็นเครื่องกรองอากาศ เพื่อใช้ลดการแพร่ระบาดของเชื้อไวรัส SARS
จนในที่สุด IQAir ก็ได้พัฒนาไส้กรอง ที่ชื่อว่า HyperHEPA ที่สามารถกรองได้แม้กระทั่งเชื้อไวรัส SARS นั่นเอง
แล้วเชื้อไวรัส เล็กแค่ไหน?
อย่าง ฝุ่น PM2.5 จะมีขนาดเท่ากับ 2.5 ไมครอน ซึ่งก็สามารถใช้ไส้กรอง HEPA ทั่วไปที่มีขนาด 0.3 ไมครอนกรองได้ แต่สำหรับเชื้อไวรัสนั้นจะมีขนาดเล็กมาก อยู่ที่ 0.004 - 0.1 ไมครอน ซึ่งต้องใช้แผ่นกรองที่ละเอียดมากๆ โดย HyperHEPA นั้นมีขนาดเพียง 0.003 ไมครอนเท่านั้น
หลังจากที่พัฒนาสำเร็จ HyperHEPA ก็ได้ถูกติดตั้งตามโรงพยาบาลและศูนย์สุขภาพในฮ่องกงกว่า 150 แห่ง เพื่อช่วยลดการแพร่ระบาดของโรค SARS
และปัจจุบัน ไส้กรอง HyperHEPA นี้ก็ยังถูกติดตั้งในเครื่องกรองอากาศที่จำหน่ายให้คนทั่วไปอีกด้วย
ซึ่งนี่ก็เป็นหนึ่งในข้อแตกต่าง ทำให้เครื่องกรองของ IQAir นั้นมีราคาค่อนข้างสูงนั่นเอง
นอกจากเครื่องกรองอากาศแล้ว 
IQAir ก็ได้เริ่มผลิต เครื่องวัดมลพิษในอากาศ อย่าง AirVisual Pro 
ทำให้สามารถตรวจสอบสภาพอากาศในบริเวณที่ตัวเองอยู่ได้ทันที
โดยผู้ที่เป็นเจ้าของเครื่อง AirVisual Pro นั้น จะสามารถเป็นหนึ่งในผู้ร่วมรายงานปริมาณฝุ่นในบริเวณนั้นได้
และนี่ก็คือที่มาของแอปพลิเคชัน AirVisual นั่นเอง
แอปพลิเคชัน AirVisual แสดงปริมาณฝุ่นทั่วโลก โดยแสดงผลรูปหน้าคน ที่เปลี่ยนไปตามความรุนแรงของมลพิษทางอากาศที่เราเห็นกันในปัจจุบัน
ซึ่งข้อมูลจะรายงานตามค่ามาตรฐาน Air Quality Index (AQI) และแสดงคำเตือนไว้อย่างชัดเจน ซึ่งนั่นก็เป็นเหตุผลเพียงพอที่ทำให้แอปพลิเคชันนี้กลายเป็นแอปพลิเคชันตรวจสอบมลพิษทางอากาศที่ได้รับความนิยมมากที่สุดในเวลานี้
ก็น่าติดตามต่อไปว่า ในอนาคต จะมีแอปพลิเคชันอื่นเข้ามาแทนที่หรือไม่
แล้ว IQAir จะมีกลยุทธ์อะไรมากขึ้นอีกเกี่ยวกับสถานการณ์ฝุ่น PM2.5 ในครั้งนี้
เพราะปัจจุบันนี้ ถึงแม้ว่าตัวเครื่องกรองอากาศอาจจะไม่เป็นที่นิยมมากนักในไทย แต่ตอนนี้แอปพลิเคชัน AirVisual นั้นก็สามารถเข้าถึงคนไทยได้นับล้านคนเลยทีเดียว..
มีข้อมูลที่น่าสนใจคือ ปัจจุบันกรุงเทพฯ ถือเป็นเมืองที่มีผู้ติดตามสภาพอากาศในแอปพลิเคชัน AirVisual มากที่สุด โดยมีผู้ติดตามมากถึง 7.5 ล้านคน
ลองคิดเล่นๆ ว่าถ้า AirVisual แสดงโฆษณาในแอปนี้ ก็น่าจะมีคนดูมากกว่า โฆษณาในทีวีบางช่องของประเทศไทยเสียอีก..
----------------------
ไม่พลาดวิดีโอสาระน่ารู้จาก ลงทุนแมน 
กดติดตามที่ 
----------------------
References
-
-
-
-
-
-
-